

LĒMUMS

Ādažos, Ādažu novadā

2025. gada 29. maijā **Nr. 214**

**Par sadarbību ar SIA “Saulkrastu komunālserviss” Vecvārnu ceļa uzturēšanā**

Atbilstoši Pašvaldību likuma 4. panta pirmās daļas 3. punktam, pašvaldības autonomā funkcija ir arī gādāt par pašvaldības īpašumā esošo ceļu būvniecību, uzturēšanu un pārvaldību.

Piekļuve Ādažu novada Divezeru ciemam ir pa Vecvārnu ceļu - no zemes (vienības kadastra apzīmējums Nr.80330040520 un Nr.80920030144), ar pieslēgumu pie valsts galvenā autoceļa A1 “Rīga (Baltezers) – Igaunijas robeža (Ainaži)” Saulkrastu novada teritorijā.

Pašvaldības aģentūra “Carnikavas komunālserviss” (turpmāk – Aģentūra) veic Vecvārnu ceļa uzturēšanu Ādažu novada administratīvajās robežās, un vienīgā piekļuve tam ir pa Saulkrastu novada teritorijā esošo Vecvārnu ceļa posmu no Ilzes ielas līdz Ādažu novada robežai, 1.5 km garumā (pielikumā).

Saulkrastu novadam piederošais Vecvārnu ceļa posms ir mazāk apdzīvots, līdz ar to uzturēšanas darbi tajā tiek veikti retāk un veidojas situācija, ka Aģentūra ir veikusi uzturēšanas darbus sava novada robežās, bet Saulkrastu novada posmā tas nav darīts. Rezultātā Ādažu novada iedzīvotājiem ir pamatotas pretenzijas par ceļa stāvokli kopumā.

Aģentūra saņēma SIA “Saulkrastu komunālserviss”, reģ. Nr. 40103027944 (turpmāk – SK) ierosinājumu sadarboties Vecvārnu ceļa uzturēšanai, noslēdzot sadarbības līgumu.

Aģentūras ieskatā Vecvārnu ceļa uzturēšanas darbi jāveic visā garumā vienlaicīgi, un ir nepieciešams noslēgt sadarbības līgumu starp Aģentūru un SK par Vecvārnu ceļa uzturēšanas darbiem Saulkrastu novadam piederošajā Vecvārnu ceļa posmā.

Pašvaldību likuma 78. panta pirmā daļa nosaka, ka pašvaldības sadarbojas, ievērojot Valsts pārvaldes iekārtas likumā noteikto.

Valsts pārvaldes iekārtas likuma 61. panta pirmā un otrā daļa paredz, ka publiskas personas sadarbības līgumu slēdz, lai panāktu vismaz vienas līdzējas — publiskas personas kompetencē ietilpstoša pārvaldes uzdevuma efektīvāku veikšanu. Sadarbības līgumu publiskas personas vārdā slēdz tās orgāns vai piekritīga iestāde.

Ādažu novada pašvaldības domes 2022. gada 23. februāra saistošo noteikumu Nr. 17/2022 “Pašvaldības aģentūras "Carnikavas komunālserviss" nolikums” 7.4. apakšpunktā Aģentūrai ir noteikts pienākums veikt pašvaldības ielu un ceļu uzturēšanu. Noteikumu 4. punkts nosaka, ka Aģentūra darbojas saskaņā ar domes lēmumiem Aģentūras atbildības jomās.

Pamatojoties uz Pašvaldību likuma 4. panta pirmās daļas 3. punktu, 78. panta pirmo daļu, Valsts pārvaldes iekārtas likuma 54. panta pirmo un piekto daļu, 61. panta pirmo un otro daļu, kā arī domes Finanšu komitejas 21.05.2025. atzinumu, Ādažu novada pašvaldības dome

**NOLEMJ:**

1. Atļaut Aģentūrai slēgt sadarbības līgumu ar SIA “Saulkrastu komunālserviss”, reģ. Nr. 40103027944 par Vecvārnu ceļa posma (kadastra apzīmējums Nr.80330040520 un Nr. 80920030144) uzturēšanu – ceļa greiderēšanu vasarā un sniega tīrīšanu ziemā.
2. Sadarbības līgumā paredzēt šādus būtiskus nosacījumus:
   1. uzturēšanas darbus vienlaicīgi visā Vecvārnu ceļa posmā veic uzņēmējs, ar kuru Aģentūrai ir noslēgts ārpakalpojuma līgums;
   2. Aģentūra nodrošina regulāru ceļa stāvokļa apsekošanu un darbu uzraudzību;
   3. Aģentūra nosūta īsu pārskatu SIA “Saulkrastu komunālserviss” par katru 2.1. apakšpunktā noteikto izpildīto darbu 2 nedēļu laikā pēc to veikšanas;
   4. SIA “Saulkrastu komunālserviss” apmaksā Aģentūras pasūtīto darbu izpildi Saulkrastu novada administratīvajā teritorijā atbilstoši teritorijas proporcijai pret faktiskajiem izdevumiem visā Vecvārnu ceļa posmā un pamatojoties uz 2.3. apakšpunktā minēto pārskatu;
   5. līguma darbības uzraudzību veic pušu pilnvarotas personas, kas ne retāk kā reizi 6 mēnešos izvērtē līgumsaistību izpildi un paraksta izpildes aktu.
3. Lēmuma izpildei nepieciešamos finanšu līdzekļus nodrošināt no Aģentūras budžeta tāmes.
4. Pašvaldības izpilddirektora vietniecei kontrolēt lēmuma izpildi.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Pielikums

Ādažu novada pašvaldības domes

29.05.2025. lēmumam Nr.214

Vecvārnu ceļa posms Saulkrastu novadā

